
	[bookmark: nev]PADOS GÁBOR
padosgabor2000@gmail.com
Gépészmérnöki MSc 
MSc, 4. félév
Budapesti Műszaki és Gazdaságtudományi Egyetem
Gépészmérnöki Kar
	
[bookmark: _GoBack]






Témavezető:
	Dr. Kemény Alexandra
adjunktus, BME GPK




Funkcionális fémhab szerkezetek kötéstechnológiai lehetőségei és mechanikai vizsgálatuk

A fémhabok a modern mérnöki és anyagtudományi kutatások egyik legígéretesebb anyagcsoportját jelentik, hiszen ezen anyagok cellás struktúrája lehetővé tesz egy kiváló anyagtulajdonsági kombinációt, mint a kis sűrűség, nagy fajlagos szilárdság és nagy energiaelnyelő képesség. Ezeket az előnyös tulajdonságokat számos ipar tudná előnyeire fordítani, illetve különösen alkalmasak olyan területeken, mint a járműgyártás, az építőipar vagy éppen a repüléstechnika, ahol a szerkezeti elemek tömegének csökkentése kulcsfontosságú, ugyanakkor a biztonság és a mechanikai teljesítmény fenntartása elengedhetetlen.
A fémhabok széles körű ipari alkalmazásához azonban megfelelő kötéstechnológiákra van szükség, amelyek biztosítják a megbízható és tartós kötéseket, így szerkezeti elemként képes betölteni funkcióját. A hagyományos hegesztési, forrasztási és ragasztási eljárások alkalmazása fémhabok esetében speciális kihívásokat jelent, hiszen ezek a cellás anyagok a folyamat elvégzése közben deformációt szenvedhetnek vagy károsodhatnak. A kötéstechnológiák és a fémhabok folyamatos fejlesztése azonban lehetőséget biztosít arra, hogy ezen kihívások ellenére is stabil és jól funkcionáló kötéseket hozzunk létre. Az anyagválasztás és a kötéstípus optimalizálása tehát kulcsfontosságú a fémhabok ipari elterjedéséhez, különösen olyan területeken, ahol a súlycsökkentés jelentős gazdasági előnyöket hordoz.
Jelen kutatásban célom vékonyfalú alumíniumötvözet csőben (AlMgSi0,5) egylépésben előállított, alumíniumötvözet mátrixú (AlSi12), duzzasztott agyagkaviccsal töltött funkcionális fémhabok összehegesztése dörzshegesztési eljárással, illetve 99,7% tisztaságú alumínium mátrixú, szintén duzzasztott agyagkaviccsal töltött fémhabok gyártása, majd ezekből szendvicsszerkezet létrehozása keményforrasztási eljárással, majd a létrehozott kötések vizsgálata és az eredmények kiértékelése. A kompozit fémhabokat kisnyomásos kézi infiltrálással gyártottam. A kötések minőségét mikroszerkezeti és mechanikai vizsgálatokkal jellemeztem.



